google/wiki40b huggingface dataset:
Postbanken

Postbanken var et merkenavn til DnB NOR Bank ASA. Selskapet tilbød tjenester innen sparing, lån, dagligbank, forsikring og eiendomsmegling.

Postgirokontoret

Den 1. mai 1943 ble Postgiro som betalingssystem etablert ved at det ble hjemlet i Postloven. Den aller første kontohaveren i Postgirokontoret var Vidkun Quisling. Postgiro ble kanskje det mest heldige prosjektet fra okkupasjonstiden.

Fra Norges Postsparebank til Postbanken

Den 2. januar 1950 ble Norges Postsparebank etablert som Postverkets system for kontobasert betalingsformidling. Banken benyttet som en av de første hullkortanlegg – en forløper til datamaskinene. Banken lanserte sin berømte røde bankbok samtidig. Den første kontoinnehaveren var denne gangen Einar Gerhardsen. I 1992 ble banken omorganisert til Norges Postbank. Tre år senere, i 1995 fusjonerte Norges Postbank og Postgiro. Året etter ble Norges Postbank omdøpt til Postbanken BA. Eierskapet ble overført fra Posten Norge til den norske stat ved Samferdselsdepartementet. Den 1. desember 1999 ble Postbanken fusjonert med DnB ASA. Samtidig ble det inngått samarbeidsavtale med Posten Norge.
I 2001 ble Postbanken BetalingsSystem kjøpt opp av Bankenes BetalingsSentral, og året etter ble de to systemene slått sammen med den følge at det nesten 60 år gamle postgirosystemet ble historie.
11. november 2011 forsvant merkenavnet Postbanken og kundene ble overført til DnB.
Synål

Synål er et tynt redskap, vanligvis rundt, med en spiss ende. De brukes til å feste sammen stykker av tekstil eller skinn, stoppe hull i klesplagg, og til å brodere med.
Lengden er fra ca. 5 til ca. 10 cm. Formen er vanligvis rett, men enkelte nåler er buet. Vanlige synåler er sylspisse, mens noen nåletyper er avrundet (butte).
Nåler ble først produsert av knokler fra dyr eller av treverk. Moderne synåler blir vanligvis laget av stål med en nikkel-legering.

Bruksområder

Nåler som brukes til å sy sting, stoppe eller lage broderier for hånd med, har et lite hull i den stumpe enden. Nåler som brukes av symaskiner, har hull i den spisse enden. Tråden legges gjennom hullet og følger derfor med når nålen stikkes gjennom stoffet.
De forskjellige synålene har egne navn etter hvilket bruksområde de har. Vanlige synåler har en diameter på omtrent 1 mm.
Australian Open 2003

Australian Open 2003 ble arrangert i Melbourne 13. – 26. januar. Australian Open er en Grand Slam-turnering i tennis. Singleturneringen for herrer ble vunnet av Andre Agassi og dameturneringen av Serena Williams begge fra USA.
Square Samuel Rousseau

Square Samuel Rousseau er en park i Paris, og ligger mellom rue Saint-Dominique og basilikaen Sainte-Clotilde i 7. arrondissement. Parken er oppkalt etter komponisten Samuel Rousseau, som var kapellmester i Sainte-Clotilde.
I parken er det to statuer: L'Éducation maternelle (1875) av Eugène Delaplanche og et monument over César Franck (1891) av Alfred Lenoir.
Bear (album)

Bear er et musikkalbum med Project Herpes, utgitt den 13. januar 2012. Dette er punkernes debutalbum. Albumet ble innspilt i Rockehuset i Halden 2011.
Tsangñön Heruka

Tsangñön Heruka (Tibetansk: གཙང་སྨྱོན་ཧེ་རུ་ཀ་; Wylie: Gtsang smyon Heruka; født 1452 i Ü-Tsang, død 1507 i Rechung Puk) var en lærer innenfor kagyuskolen i tibetansk buddhisme. Han huskes best for å ha redigert tekster etter Milarepa: Milarepas liv og Milarepas 100 000 sanger.
Ringsveen

Ringsveen er et småbruk i Lillehammer kommune, fem kilometer fra sentrum. Den er kjent som et kunstnerhjem ettersom maleren Jakob Weidemann (1923–2001) bodde her i årene 1968–2001.
Jakob Weidemann oppdaget stedet da han i 1967 utførte en monumentaldekorasjon på Maihaugen i 1967. Sammen med kona Anne Marie f. Frøisland (1921–2010) flyttet han hit fra Oslo i 1968, og de hadde siden stedet som base for liv og kunst. Bruket er på rundt 30 mål innmark og 200 mål skog. Bygningsmassen på stedet omfatter hovedbygningen fra 1780, og tre små laftede stuer, et stabbur og noe annet. De fleste bygningene ble flyttet til Ringsveen etter at Anne og Jakob Weidemann overtok i 1967.
Weidemanns faste motivkrets i senere år var skogbunnen, i abstrahert form, og det er få konkrete spor etter Ringsveen i hans kunst.
Huset eies i dag av Stiftelsen Ringsveen, som har til formål å stille huset til disposisjon som bolig for yngre kunstnere. Stiftelsen ble opprettet i 1999 av Jakob og Anne Weidemann, og mottok i tillegg til eiendommen Ringsveen en samling bondeantikviteter og en kapital på cirka åtte millioner kroner. Hovedbygningen er siden 2006 satt i stand av stiftelsen, men flere andre bygninger på stedet er i dårlig forfatning og kan bli revet.
Bestemmelse (plan- og bygningsloven)

Bestemmelse i plan- og bygningsloven er omtalt i § 6–3 om statlig planbestemmelse, § 8-5 om regional planbestemmelse, §§ 11–9 til § 11-11 om bestemmelser for arealdelen og i § 12–7 om bestemmelser i reguleringsplan.
København rådhus

Dagens København Rådhus ligger på Rådhusplassen i København.
Det er tegnet av arkitekten Martin Nyrop, som var inspirert av Rådhuset i Siena, Italia. Han vant konkurransen dengang, og rådhuset ble oppført i perioden fra 1892 til 1905. Rådhuset ble offisielt innviet den 12. september 1905.
Rådhuset domineres av den imponerende fasaden, den gyldne statuen av Absalon like over balkongen og det høye, slanke tårnet. Rådhustårnet er en av de høyeste bygninger i København (105,6 m), og lyden av det store tårnurs klokker er kjent. Rundt hallen finnes borgerrepresentasjonens møtesal, vielsessalen og kommunens festsal.
Rådhuset ble fredet i 1981.
I rådhuset befinner Jens Olsens verdensur seg, det ble satt i gang 15. desember 1955 kl. 15 av kong Frederik 9. og Jens Olsens yngste barnebarn Birgit.

Historie

Før København Rådhus flyttet til Rådhusplassen, har det ligget forskjellige steder. Københavns første rådhus lå ved Gammeltorv. Det andre rådhuset er den nåværende Bispegård på hjørnet av Nørregade og Studiestræde, som ble overtatt av Københavns Universitet i 1479. Det tredje rådhuset lå ved Gammeltorv/Nytorv og eksisterte fra ca. 1479 til det brant ned i 1728 under Københavnbrannen.
Det fjerde rådhuset ble bygget i 1728 og var tegnet av J.C. Ernst og J.C. Krieger. På Gammeltorv kan man den dag i dag se hvor de to rådhusene har stått, ettersom det er felt inn flisert i brolegningen som markerer hvor rådhusets fundament lå før i tiden. Dette rådhuset brant i 1795.
Først i 1815 ble det oppført et nytt rådhus. Dette var det femte av byens rådhus. Bygningen ble reist på Nytorv, og  huset både rådhus og domhus. Denne bygningen står stadig, og ble brukt som rådhus frem til 1903. I dag holder Københavns Byret til der.
Weismannbarrieren

Weismannbarrieren er en læresetning i genetikken som sier at nedarvede egenskaper går fra gener til kroppsceller men aldri motsatt vei. Mer presist kan en si at nedarvede egenskaper går fra kjønnscelle til somatisk celle.
Denne læresetningen er ofte forvekslet med sentrale dogme i molekylbiologi som er dens moderne form og som sier at informasjon går fra DNA → RNA → protein.
Teorien er svært viktig ved at den har implikasjoner for menneskelig genterapi. Hvis Weismannbarrieren er permeabel, så kan genetiske behandlinger av somatiske celler resultere i en arvelig endring av genomet, og muligens resultere i genteknologisk endring av menneskerasen i stedet for kun individer. Den har også implikasjoner for vår forståelse av  evolusjon siden den impliserer at arter ikke er så genetisk forskjellige som tidligere antatt. Videre åpner den for visse Lamarckske konsepter som tidligere ikke hadde støttemekanismer.
Bruken av denne teorien kalles enkelte ganger Weismannisme.

Historikk

Arbeidet til biologen August Weismann i det 19. århundre var et tidlig trinn i etableringen av genetikk som vitenskap. Prinsippet er omdiskutert og også revidert i det 20. århundre, men forskning av bl.a.  Paul Kammerer og Trofim Lysenko har ikke klart å svekke prinsippet blant vitenskapsmenn.
Chimeromyiidae

Fossiler

Gruppen er beskrevet fra ravfossiler fra Kritt (125-100 millioner år før nåtid) fra Spania, Libanon og Burma.
Nuvsvåg skole

Nuvsvåg skole var en norsk offentlig grunnskole i Loppa kommune, Finnmark fylke. Høsten 2011 var det 11 elever i 2 skoleklasser.
25. mai 2012 ble skolen vedtatt nedlagt fom. høsten 2013 av et flertall bestående av Kystpartiet, Høyre og Senterpartiet.
Elevene som skulle begynne på skolen høsten 2013 ble flyttet til Høgtun skole i Øksfjord. Foreldrene, som nektet å sende sine unger på en lang og rasutsatt vei, valgte høsten 2013 enten å hjemmeundervise sine unger (2 elever) eller å flytte ut av kommunen (4 elever). Høsten 2014 var alle elevene flyttet ut av kommunen.
De gjenværende foresatte stiftet foreningen Nuvsvåg Skoles Venner sammen med Fabrice Caline, som var lærer på skolen i 2011-12, for å kjempe for opprettholdelse av et skoletilbud i Nuvsvåg. Foreningen søkte om privatskole høsten 2012, men fikk avslag i november 2013 på grunn av for få elever. Våren 2014 jobber foreningen videre for å få til en undervisningsløsning delt mellom Nuvsvåg og nærmeste skole i Øksfjord for et barn som begynner i 1. klasse høsten 2014. Oppvekstkontoret har så langt ikke gått med på en slik løsning, men uten å gi noen begrunnelse. Saken ventes tatt opp i Levekårsutvalget før sommeren.
Yersinia pestis

Historie

Yersinia pestis ble oppdaget i 1894 av den  sveitsiske/franske legen og bakteriologen Alexandre Yersin fra Pasteurinstituttet.  Oppdagelsen ble gjort i forbindelse med en epidemi i Hongkong.

Sensitivitet

Yersinia pestis er meget sensitiv overfor antibiotika, f.eks. streptomycin og kloramfenikol.
Shoko Asahara

Bakgrunn

Shōko Asahara ble født i byen Yatsushiro i Kumamoto prefektur som fjerde sønn i en fattig familie som hadde ni barn. Han ble blind på sitt venstre øye i ung alder, og var svaksynt på sitt høyre øye. Da han var seks år gammel begynte Asahara på en spesialskole for svaksynte, der han var kjent for å mobbe sine medelever. Han studerte blant annet akupunktur og massasje, og ble uteksaminert i 1977.

Karriere

Etter at han ikke klarte å komme inn på medisinstudier på universitetet fordi han var svaksynt, og ikke klarte opptaksprøven ved Rettsvitenskapsfakultetet ved Universitetet i Tokyo, åpnet han et apotek i Chiba og arbeidet som akupunktør i Tokyo. Han giftet seg i 1978 med Tomoko Ishii, som han kom til å ha fire døtre og to sønner med.

Religiøs leder

I 1980 ble han medlem av Agonshū, en nyreligiøs bevegelse, men meldte seg ut av den i 1983. Året før hadde han blitt arrestert og bøtelagt 200 000 yen for å ha brutt legemiddelloven. Det var i 1982 at han skiftet fornavn til Shōko (han begynte omtrent på denne tid at han begynte å bruke «Asahara» som etternavn). Han reiste til India, og da han returnerte til Japan påstod han at han hadde fått en plutselig innsikt der, ble yogalærer og startet sammen med kona deres første forening, «Heavenly Blessing Association». Etter at denne foreningen ble nedlagt, startet de «Aum Divine Wizard Association», og i 1984 «Aum Shinsen no kai», som skiftet navn til «Aum Shinrikyō» (norsk: «Aum Absolutt Sannhetslæren») i 1987 og ble offisielt registrert som religiøs organisasjon i 1989. 
Han fortalte tilhengerne at han var reinkarnasjonen av guden Shiva, og oppfordret dem til å gi hele sin formue til gruppen.  
I 1990 stilte Asahara og 24 andre medlemmer av Aum Shinrikyo til parlamentsvalg, men ingen av dem ble innvalgt.  
Giftgassangrep: Den 20. mars 1995 ble undergrunnsbanen i Tokyo angrepet med nervegass av medlemmer fra hans religiøse gruppe. 13 mennesker døde og tusenvis fikk ettervirkninger av terrorangrepet.

Rettsforfølgelse

Etter å ha funnet tilstrekkelige bevis, anklaget myndighetene Aum Shinrikyo for å stå bak angrepet, samt i en rekke andre hendelser. Etter en rettssak som varte i åtte år, ble Ashara dømt til døden den 27. februar 2004. Hans advokater anket kjennelsen, fordi de mente Asahara var mentalt uskikket, og psykiatriske undersøkelser ble foretatt, men denne anken ble avvist. Dommen ble stadfestet i 2006, men han ble henrettet, ved hengning, først den 6. juli 2018.
Timothy Dalton

Liv og virke

Dalton ble født i Wales, men flyttet i tidlig barndom med sin familie til Belper, Derbyshire i England der han vokste opp. I 1964 begynte han på teaterskolen Royal Academy of Dramatic Art og var på turne med National Youth Theatre. Han fullførte ikke sine studier ved teaterskolen, men sluttet i 1966 for å delta i ensemblet til Birmingham Repertory Theatre.
Dalton kom seg videre til fjernsyn, arbeidet hovedsakelig for BBC, og i 1968 hadde han sin debut på film som den franske konge Filip II av Frankrike i filmen Løven om vinteren. Det ble den første av flere historiske dramaer, som inkludert en nyinnspilling Wuthering Heights (1970) hvor han framstilte «Heathcliff». Etter ytterligere en del filmer tok Dalton en pause i 1971 for å kunne konsentrere seg om teateret, og spilte ved Royal Shakespeare Company og andre skuespillertrupper. I 1975 hadde Dalton og Vivien Merchant hovedrollene i en nyoppsetning av Noël Cowards The Vortex.
Med to kjente unntak, filmene Mary, Queen of Scots (1971) og Permission to Kill (1975), ble han værende i teateret fram til 1978. Dette året spilte han i den musikalske komedien Sextette hvor han framstilte ektemannen til den 85 år gamle Mae West, noe som ble begynnelsen på hans amerikanske karriere. I USA arbeidet han hovedsakelig i fjernsyn, men også i en rekke filmer. I løpet av denne tiden spilte han «prins Barin» i science-fiction-dramaet Flash Gordon (1980) og som «Mr. Rochester» i BBCs TV-serie Jane Eyre (1983). Dalton hadde hovedrollen som med Jonathan Pryce i den gotiske thrilleren The Doctor and the Devils (1985).
Marsh Run kraftverk

Marsh Run kraftverk er et varmekraftverk i Fauquier County, i delstaten Virginia i det østlige USA. Anlegget har en installert produksjonskapasitet på 538 MW fordelt på 3 turbiner på 156 – 179 MW hver. Operatør er energiselskapet Old Dominion Electric Corp. 
Det stod ferdig utbygd i 2004. Brenselkilden er naturgass og fyringsolje.
Hasseröder

Hasseröder er et tysk ølmerke fra Wernigerode i Harz. Bryggeriet ble grunnlagt i 1872 og het da zum Auerhahn (Auerhahn: storfugl eller tiur) og tiuren er fremdeles del av varemerket. Siden ble navnet endret og oppkalt etter landsbyen Hasserode som idag er en bydel i Wernigerode.
Bryggeriet eies av Gilde Brauerei i Hannover og er den tredje største produsent av Premium-pils i Tyskland.
Soldatens siste syn

«Soldatens siste syn» er opprinnelig et dikt skrevet av Rolf Harboe. I 1918 lanserte komponisten Robert Seholt «Mor, er det mor», med undertittelen «Soldatens siste syn». Den første som sang denne visa var svensken Degerberg, som sang på restaurant Lorry i København, der Seholt en tid var musiker. Senere kom visa ut på plate med operasanger Conrad Arnesen. Sangen sies å være kjent både i USA og England. Robert Seholt var født i København i 1889. Han har spilt ved Det Kongelige Teater i København, og vært kapellmester på Odense Teater. Visa er innspilt i Norge med Helge Borglund på Frem fra Glemselen kap.16.
Innfjorden

Næringsliv

Innfjorden er ei bygd med mye landbruk; det finnes en rekke bedrifter i spesielt innen industri og håndverk. Hjørnesteinsbedriften er Grande Trevare AS som blant annet produserer kontormøbler. I tillegg er det flere vannkraftverk i bygda, og et par gårder som byr på gårdsferie til turister.

Skole

Innfjorden har barneskole og barnehage med skolefritidsordning.

Natur

Innfjorden er en grein av Romsdalsfjorden, den går sørover, mellom høye fjell i Romsdalsalpene. I øst  Grisetskolten med sine 1066 høydemeter. Den kneiser bratt opp fra fjorden, og herfra arrangeres årlig basehoppmesterskapet World Base Race. Lengre sørøst ligger fjellene Dronninga og Kongen. På motsatt side av fjorden, mot Måndalen i vest ligger den ikke fullt så bratte Skarven, med 1100 meter. Innerst ligger bygda eller dalen Innfjorden, som strekker seg sørvestover. Den blir stadig smalere og ender til slutt oppe på fjellet. Bøstølen på Innfjordsfjellet er en populær base for fjellturer både sommer og vinter.
Konvensjonen om langtransportert grenseoverskridende luftforurensning

Konvensjonen om langtransportert grenseoverskridende luftforurensning, forkortet til LRTAP (engelsk: The Convention on Long-Range Transboundary Air Pollution, forkortet til CLTRAP), har til hensikt å beskytte menneskelig miljø mot luftforurensning og for gradvis å redusere og forhindre luftforurensning, inkludert langtransportert luftforurensning (forurensning som via meteorologi forflyttes over landegrenser).
Konvensjonen har 51 deltagere (stater) som har et sekretariat fra De forente nasjoners økonomiske kommisjon for Europa (UNECE) for håndhevelse av konvensjonen. Deltagerne utvikler beslutninger og strategier for å bekjempe utslipp av luftforurensning via overvåking, forskning, utveksling av informasjon, og rådspørring. Norge er aktiv deltagende i konvensjonen.
Konvensjonen ble opprettet i 1979 og har siden adressert en rekke betydelig miljøproblemer i regionen UNECE via vitenskapelig samarbeid og forhandlinger om politiske beslutninger (som eksempelvis å fastsette grenseverdier for utslipp av bestemte forrensninger). Konvensjonen har så langt blitt utvidet med åtte protokoller som har identifisert særskilte grep som må bli tatt av de deltagende nasjonene for å redusere utslipp av deres luftforurensning. Konvensjonen har vært et betydelig virkemiddel for å beskytte miljøet fra skadene som luftforurensning har ført til.
Konvensjonens førstefokus er å bedømme og om mulig revidere de nyeste protokollene, implementeringen av konvensjonen og dens protokoller for hele UNECE-regionen, da med særlig fokus på østlige Europa, Kaukasus, Sentral-Asia og sørøstlige Europa, foruten også utveksling av kunnskap og informasjon med andre regioner i verden.
Sporingssystem for programvarefeil

Et sporingssystem for programvarefeil er en applikasjonsprogramvare som holder orden på rapporterte programvarefeil i utviklingsprosjekter for programvare. Det kan betraktes som en form for sporingsystem for utgivelse,
Mange sporingssystemer for programvarefeil, deriblant for fri og åpen programvare, tillater sluttbrukere å skrive rapportene for programvarefeil direkte.
Basketball under Asialekene 1954

Basketball under Asialekene 1954. Det var åtte lag som deltok i basketball-turneringen under Asialekene 1954 i Manila. Det ble først spilt gruppespill der de to beste lagene i hver gruppe gikk videre til finalegruppen. Vinneren og toeren i finalegruppen gikk til finalen og treeren og fireren til bronsefinalen. Turneringen ble avviklet i perioden 2. til 8. mai 1954. Filippinene vant finalen over Republikken Kina med 58-47.
Trujillo (Spania)

Geografi

Byen ligger i provinsen Cáceres 564 m over havet. Den har knapt 10 000 innbyggere (2005).

Historie

I det 2. århundre omtaler Ptolemaios en by i Extremadura med navnet Turgalium. I det 10. århundre ble det bygd en maurisk festning, og under det arabiske herredømmet over Spania var byen kjent som Torgiela. Under gjenerobringen av Spania ble Trujillo i 1186 inntatt av Alfonso VIII av Castilla, for så i 1189 igjen å bli tapt til almohadene. I 1232 ble så byen endelig gjenerobret av kristne riddere. I 1431 tildelte Johann II av Castilla Trujillo by-privilegier.

Betydning

Trujillo er fødebyen til Francisco Pizarro (1475–1541), de øvrige Pizarro-ene og Francisco de Orellana. Til sammen 56 kjente conquistadorer som spilte en rolle under oppdagelsen og erobringen av Mellom- og Sør-Amerika stammer fra Trujillo. Byen regnes derfor som „conquistadorenes vugge“. Flere steder i Latin-Amerika med samme navn er oppkalt etter denne spanske byen.
Non, je ne regrette rien

Svensk versjon

Stig Rossner har skrevet en svensk tekst. Den svenske tittelen er «Nej, jag ångrar ingenting».

Nynorsk versjon

Bjørn Endreson har skrevet en nynorsk tekst. Den nynorske tittelen er «Angrar ingenting».
Poimandres

Poimandres (gresk: Ποιμάνδρης; latin: Pimander) er den første av i alt 18 tekster som angivelig skal være skrevet av gudeskikkelsen/magikeren Hermes Trismegistos, og som er kjent under det senere samlenavnet Corpus Hermeticum. Teksten er trolig skrevet omkring år 100, og er med det den eldste av de filosofiske hermetika-tekstene.
Teksten er en dialog mellom en mann (som i tekst nr 13 i CH identifiseres som Hermes) og hans forstand. Teksten kan derfor forstås som hvordan han «oppnår kontakt og sammensmeltning med den guddommelige forstand». Teksten inneholder en forklaring om verdens og menneskenes skapelse, og gir også «innsikt i hensikten med menneskets eksistens, og muligheten for å vende tilbake til himmelen». Teksten slutter med at Hermes innsettes som åndelig veileder, og «dermed innstifter av den hermetiske tradisjonen. Vi kan altså forstå hele teksten som en myte om hvordan hermetismen oppstod.»
Navnet «Poimandres» har en dobbel etymologi; på gresk betyr det menneske-hyrden, på egyptisk betyr det forstanden til (solguden) Ra, og begge betydningene gir mening i teksten.
Sykling under Asialekene 1962

Sykling under Asialekene 1962. Sykling var en av flere sporter under de fjerde Asialekene som ble arrangert i Jakarta i Indonesia i perioden 24. august til 4. september 1962. Det var tredje gangen som sykling var med på programmet i Asialekene. Det ble konkurrert i to landeveisritt for menn, det første 159 km 25. august og det andre på 180 km 2. september, det andre rittet dannet også grunlag for de to lagkonkurransene. Indonesia ble beste nasjon med tre gullmedaljer foran Thailand med en.
Djamila Bouhired

Liv og virke

Bouhired ble født inn i en middelklassefamilie. Hennes far var algerisk og hennes mor tunisisk, og hun var den eneste datteren blant syv sønner. 20 år gammel ble hun engasjert i den algeriske frigjøringsbevegelsen Front de libération nationale (FLN) og dens væpnede fløy Armée de libération nationale (ALN), som kjempet mot det franske koloniregimet.

Den algeriske frigjøringskrigen

Fra 1954 arbeidet hun som kontaktperson og personlig assistent for FLN-kommandør Yacef Saadi. Hennes brødre var også engasjert i frigjøringskampen.
Bouhired ble et ikon for den algeriske frigjøringskampen etter at hun ble kjent for å ha plantet bomber langs veiene de franske okkupasjonsstyrkene benyttet.

Rettssak og dom

I 1957 ble Bouhired tiltalt og dømt til døden for å ha plantet bomber i franske restauranter rundt den algeriske hovedstaden. Rettssaken fikk voldsom publisitet og Bouhired ble en cause célèbre. En internasjonal kampanje resulterte imidlertid i at dommen ble omgjort til livsvarig fengsel. Det var under denne rettssaken at den franske stjerneadvokaten Jacques Vergès utviklet sitt «defense de la rupture», å forsvare gjennom å angripe et urettferdig lovverk og sette påtalemyndigheten på tiltalebenken. Vergès var selv innbitt motstander av den franske kolonialismen, konverte til islam og ble algerisk statsborger.

Etter Algeriekrigens slutt

Etter Algeriekrigens slutt i 1962 ble Bouhired løslatt. Bouhired og Vergès giftet seg i 1965 og fikk to barn sammen. De ble skilt i 1970.
Bouhired har senere markert seg som kvinnesaksforkjemper i hele den arabiske verden.
Våren 2019 spilte Bouhired en aktiv rolle i demonstrasjonene som krevde Algeries president Abdelaziz Bouteflikas avgang. Det vakte særlig oppsikt at en av Bouteflikas tidligere allierte fra FNL gikk inn for å kaste den aldrende presidenten.

I kulturen

Djamila Bouhired ble skildret i filmen  Jamila, the Algerian (1958) av den egyptiske regissøren Youssef Chahine. Hun var en av tre kvinnelige geriljakrigere som ble skildret i filmen Kampen om Algerie (1966). Hun spiller også en sentral rolle i dokumentarfilmen Djevelens advokat (2007) om Jacques Vergès.
I 1959 skrev den libanesiske sangeren Fairuz låta Lettre à Djamila om henne.